Vedenie STU vyjadruje počudovanie nad neúplnými a nepresnými informáciami, ktoré boli verejne prezentované na tlačovej besede ministra školstva SR v stredu 3. 8. 2011.
V tejto súvislosti si dovoľujeme vydať nasledovné stanovisko k týmto, nie celkom šťastne, medializovaným informáciám: je pravdou, že Slovenskej technickej univerzite bolo odňaté právo udeľovať príslušné akademické tituly absolventom štúdia v 11 študijných programoch rozhodnutím ministra školstva zo dňa 19. júla 2011.
Avšak, ani pri jednom z týchto 11 študijných programov nešlo o odňatie akreditácie z dôvodu nesplnenia zákonných podmienok akreditácie.
Študijný program Informatika v študijnom odbore Informatika a študijný program Počítačové systémy v študijnom odbore Počítačové inžinierstvo, a to v dennej i externej forme štúdia, boli riadne akreditované. O ich zrušenie, a teda aj o zrušenie akreditácie, z organizačných dôvodov požiadala ministerstvo školstva Fakulta informatiky a informačných technológií STU. V najbližšom období ani nebolo zámerom fakulty otvoriť tieto študijné programy.
Fakulta chemickej a potravinárskej technológie STU nežiadala o predĺženie akreditácie študijných odborov Potravinárstvo v študijnom programe Potravinárstvo, pretože ich vôbec neplánovala otvoriť. Študijné odbory Chémia a Chemické technológie v študijnom programe Chémia, v dennej ani externej forme fakulta neplánovala otvoriť, pretože bol akreditovaný nový študijný program Technická chémia.
A nakoniec, Fakulta elektrotechniky a informatiky STU, po dohode so Strojníckou fakultou STU, neponúkla študentom v dennej a externej forme štúdia počnúc týmto školským rokom študijný program Aplikovaná mechanika. O akreditáciu tohto študijného programu sa fakulta v poslednej komplexnej akreditácii vôbec neuchádzala.Vedeniu STU je veľmi ľúto, že ministerstvo školstva nedokázalo slovenskej verejnosti poskytnúť úplné a neskreslené informácie na základe faktov, ktoré má k dispozícii. Slovenská technická univerzita v Bratislave patrí k tým vysokým školám na Slovensku, ktoré nemajú problémy s akreditáciami študijných odborov. Opak je pravdou. Iné vysoké školy, ktoré z rôznych príčin takéto problémy museli riešiť, požiadali rektora STU o umiestnenie svojich študentov na fakulty STU. Urobilo tak aj napr. Ministerstvo školstva SR v prípade 30 študentov UCM v Trnave.